b"\n_START_ARTICLE_\nLa sogra (Hecyra)\n_START_SECTION_\nArgument\n_START_PARAGRAPH_\nAquesta com\xc3\xa8dia t\xc3\xa9 un argument simple, ben travat i desenvolupat amb claredat. En l'exposici\xc3\xb3 que omple tot el primer acte, l'esclau explica l'estat de les coses de dues amigues, la meretriu Filotis i la vella mitjancera Sira, personatges prot\xc3\xa0tics, que despr\xc3\xa9s no tornaran a sortir. El seu jove amo P\xc3\xa0mfil, molt enamorat de la meretriu Baquis, cedint als precs p\xc3\xa8rfids del seu pare Laques, ha renunciat ben a contracor al seu padrinatge per casar-se amb Fil\xc3\xbamena, filla d'una ve\xc3\xafna. Fidel al seu primer amor, i persona de consci\xc3\xa8ncia, P\xc3\xa0mfil s'ha contingut primer de consumar el seu matrimoni, amb l'esperan\xc3\xa7a que Fil\xc3\xbamena, cansada del seu desdeny, prengui la iniciativa de desfer la uni\xc3\xb3; per\xc3\xb2 en vista de la paci\xc3\xa8ncia i el tacte de la muller i de la brusquedat amb qu\xc3\xa8 ara el tracta Braquis engelosida, P\xc3\xa0mfil s'enamora de la seva dona. Mentrestant, ha mort un parent lluny\xc3\xa0 i el jove ha hagut d'emprendre un llarg viatge per recollir l'her\xc3\xa8ncia. En la seva abs\xc3\xa8ncia, Fil\xc3\xbamena ha viscut sola amb S\xc3\xb2strata, la mare de P\xc3\xa0mfil, car Laques s'estava al camp treballant; sogra i nora han viscut en bona harmonia, fins que un dia, ning\xc3\xba no sap per qu\xc3\xa8, Fil\xc3\xbamena se n'ha anat a casa dels seus pares. Per falta d'una altra explicaci\xc3\xb3, tothom ho atribueix a l'aversi\xc3\xb3 tradicional entre nores i sogres. S\xc3\xb2strata, sense acabar-ho de comprendre, es tortura pensant que \xc3\xa9s la causa innocent d'un disgust tan gran per al seu fill estimat._NEWLINE_La intriga es descabdella en els tres actes seg\xc3\xbcents. La ra\xc3\xb3 veritable de la fugida de Fil\xc3\xbamena \xc3\xa9s la violaci\xc3\xb3 de qu\xc3\xa8 l'havia feta v\xc3\xadctima un desconegut dos mesos abans de casar-se, i l'embar\xc3\xa0s que en resulta. Est\xc3\xa0 arribant al seu terme i, protegida per la seva mare M\xc3\xadrrina, la jove es proposa de fer desapar\xc3\xa8ixer el fruit de la seva desgr\xc3\xa0cia. Per\xc3\xb2 P\xc3\xa0mfil, tornant de viatge, fa cap a la casa dels seus sogres en el prec\xc3\xads instant del deslliurament i fuig indignat, en comprendre que l'infant no pot ser d'ell. M\xc3\xadrrina li suplica que encobreixi la desventura de la seva muller, fins i tot si decideix dissoldre el seu matrimoni; \xc3\xa9s, en efecte, la resoluci\xc3\xb3 que pren P\xc3\xa0mfil, lligat del tot el seu cor a la seva dona, per\xc3\xb2 a qui tanmateix repugna ser plat de segona taula. Laques i Fidip, els pares de la partera, no comprenen la resist\xc3\xa8ncia de P\xc3\xa0mfil, que s'excusa amb el respecte degut a la seva mare, per\xc3\xb2 amb tot i que S\xc3\xb2strata decideix retirar-se al camp per no interposar-se en la reconciliaci\xc3\xb3 dels esposos, P\xc3\xa0mfil persisteix en la negativa; si b\xc3\xa9, acorralat pels dos vells, comen\xc3\xa7a a trontollar i sembla inclinar-se interiorment al que tamb\xc3\xa9 li demana el seu cor. Per\xc3\xb2 Fidip descobreix el part, salva la criatura abans que hi hagi temps d'exposar-la i mentre ell i Laques, conven\xc3\xa7uts que \xc3\xa9s filla de P\xc3\xa0mfil, li fan m\xc3\xa9s pressi\xc3\xb3, aquest se sent ara fermament decidit de rompre el matrimoni, que obligaria a adoptar el desconegut. Els dos vells ja no veuen altra explicaci\xc3\xb3 a la seva negativa obstinada que la sospita en qu\xc3\xa8 l'han de reprendre els seus vells amors amb Baquis, i Mirrina els fortifica en aquesta creen\xc3\xa7a, afectant de rebutjar P\xc3\xa0mfil per la mateixa ra\xc3\xb3, per por que ell, si tothom el for\xc3\xa7a a reprendre la muller, es vegi for\xc3\xa7at a revelar la deshonra de la noia. Els dos vells decideixen d'obligar la meretriu a allunyar P\xc3\xa0mfil. Aix\xc3\xb2 provoca el desenlla\xc3\xa7, Baquis sap conv\xc3\xa8ncer el vell Laques de la seva innoc\xc3\xa8ncia: P\xc3\xa0mfil va deixar de veure-la poc de temps despr\xc3\xa9s del casament i no n'ha tornat a saber res. Conv\xc3\xa9 que Baquis vegi Mirrina i la noia, i les convenci que no hi ha ra\xc3\xb3 per a la dissoluci\xc3\xb3 del matrimoni. Baquis hi accedeix, mostrant una generositat inesperada, i en entrar a veure mare i filla, aquestes reconeixen al seu dit un anell que fou arrabassat a Fil\xc3\xbamena pel seu violador. Baquis recorda que l'hi don\xc3\xa0 a P\xc3\xa0mfil una nit que va entrar embriac despr\xc3\xa9s de fer viol\xc3\xa8ncia a una desconeguda, i aix\xc3\xad es descobreix que P\xc3\xa0mfil \xc3\xa9s el pare de la criatura, i el marit enamorat triomfa en veure esvaint-se la seva desgr\xc3\xa0cia imagin\xc3\xa0ria, i en sentint-se obligat a una reconciliaci\xc3\xb3 que ja desitjava en el cor._NEWLINE_L'escena de la sogra es descabdella en un carrer ample, on donen tres cases contig\xc3\xbces: la de Laques i S\xc3\xb2strata, la de Fidip i Mirrina i la de Baquis.\n_START_SECTION_\nPosteritat\n_START_PARAGRAPH_\nEs poden detectar obres que han estat influenciades per l'Hecyra de Terenci a partir del segle XVI. Benedetto Varchi, en La suocera (1557), tradueix versos i la seva obra s'assembla molt a l'Hecyra. Ariosto, en Negromante (1530), contamina situacions de l'Andria, Phormio i Hecyra. Al segle XVII espanyol, Cervantes presenta un quadre de fam\xc3\xadlia an\xc3\xa0leg en una de les Novelas ejemplares (1613), concretament en La for\xc3\xa7a de la sang. Al segle XVIII, s'han vist reminisc\xc3\xa8ncies i influxos en The Charitable Association (1778) de Henry Brooke. Al segle XIX destaca Alexandre Dumas (fill), que en La dama de les cam\xc3\xa8lies (1848) recorda Terenci pel mateix ideal d'humanitas, de comprensi\xc3\xb3 humana."